№2-1072 Көшірме



Ш Е Ш І М

Қазақстан Республикасы атынан

10 қыркүйек 2015 жыл Құлан ауылы

Жамбыл облысының Тұрар Рысқұлов аудандық соты судья Б.Е.Бәкірбаевтің төрағалық етуімен, хатшылыққа Б.Туребекованы алып,

жауапкер Г.А.Даулеткуловтың қатысуымен, ашық сот отырысында, талап қоюшы «№1 Тараз автобус паркі» ЖШС-нің жауапкер Ганибек Алмашевич Даулеткуловқа қарыз ақшаны өндіру туралы талап арызы бойынша азаматтық iстi қарап,-

А Н Ы Қ Т А Ғ А Н Ы :

Талап қоюшы «№1 Тараз автобус паркі» ЖШС-нің директоры Қ.Күшалиев сотқа берген талап арызында 29.01.2015 жылы жауапкер Г.А.Даулеткулов серіктестікке жүргізуші болып қабылданып, өзіне жалға берілген автобусты жүргізу кезінде жолда жүру ережелерін бұзғандығы үшін екі рет әкімшілік айыппұл салуға жазаланғандығын, айыппұлдарды уақытылы төлемегендіктен, сот орындаушысының қаулысымен жалға берілген автобусқа тоқтам салынып, айып тұрағына қамалғандығын, осыған байланысты серіктестік Г.А.Даулеткуловтың атынан 9910 теңгелік екі айыппұлды және сот орындаушысының қызмет ақысына 5705 теңгені төлеп, автобусты айып тұрағынан шығарып алғандарын көрсетіп, жауапкерден келтірілген шығын 25 525 теңге және сот шығындарын өндіруді сұранған.

Талап қоюшы өкілінің арызына байланысты, іс талап қоюшының қатысуынсыз қаралды.

Жауапкер Г.А.Даулеткулов талапты мойындап, жүргізуші болып жұмыс істеп жүріп әкімшілік айыппұл салуға жазаланғандығын, айыппұлдарды серіктестік оның атынан төлеп автобусын айып тұрағынан шығарғандықтарын, өзінің талап қоюшыға келтірген шығыны 25 525 теңгені және сот шығындарын төлейтіндігін көрсетті.

Іс құжаттарын зерттеп, сот төмендегідей негіздермен талап арыз толық қанағаттандырылуға жатады деп санайды.

Сотта төмендегідей мән-жайлар анықталды. Жауапкер Г.А.Даулеткулов 29.01.2015 жылы «№1 Тараз автобус паркі» ЖШС-не автобус жүргізуші болып қабылданған. Өзіне жалға берілген автобусты жүргізу кезінде жолда жүру ережелерін бұзғандығы үшін Г.А.Даулеткуловқа 31.03.2015 жылы 9910 теңге және 07.04.2015 жылы 9910 теңге әкімшілік айыппұл салынған.

Жеке сот орындаушысының 25.05.2015 жылғы қаулысымен жауапкерге жалға берілген «Донг Фенг» маркалы мемлекеттік номері 812 АА08 автобусына тоқтам салынған. Нәжижесінде «№1 Тараз автобус паркі» ЖШС 9910 теңгеден екі рет салынған айыппұлдарды және екі сот орындаушысының қызметіне 5705 теңгені 24.07.2015 жылы төлеген. Осыған байланысты «Донг Фенг» маркалы мемлекеттік номері 812 АА08 автобусы айып тұрағынан босатылған.

Сонымен, жауапкердің әрекетсіздігінен серіктестікке 25 525 теңге мөлшерінде шығын келтіргендігі нақты анықталған.

Сонымен қатар, жауапкер талап арызды толық мойындап, өзі келтірген шығынды өндіру туралы қойылған талапты танып отыр. Жауапкердің талап қоюды тануы заңға қайшы келмейді және басқа біреулердің құқықтарын, бостандықтарын және заңмен қорғалатын мүдделерін бұзбайды. Мұндай жағдайда сот талаптың жауапкердің тарапынан танылғанын қабылдайды және қарыз ақшаны өндіру туралы талапты қанағаттандырылуға жатады деп есептейді.

ҚР Азаматтық кодексінің 917- бабының 1- бөлігіне сай, азаматтар мен заңды тұлғалардың мүліктік немесе мүліктік емес игіліктері мен құқықтарына заңсыз іс-әрекеттермен (әрекетсіздікпен) келтірілген (мүліктік және мүліктік емес) зиянды, оны келтірген тұлға толық көлемінде өтеуге тиіс.

Сондықтан, сот келтірілген зиян 25 525 теңгені және мемлекеттік баж төлеуге кеткен сот шығыны 772 теңгені жауапкерден өндіреді.

Жоғарыда аталғандардың негізінде, ҚР АІЖК-нің 217-221- баптарын басшылыққа алып, сот –

Ш Е Ш І М Е Т Т І :

Талап қоюшы «№1 Тараз автобус паркі» ЖШС-нің жауапкер Г.А.Даулеткуловқа қарыз ақшаны өндіру туралы талап арызы қанағаттандырылсын.

Жауапкер Ганибек Алмашевич Даулеткуловтан «№1 Тараз автобус паркі» ЖШС-нің пайдасына 25 525 (жиырма бес мың бес жүз жиырма бес ) теңге және сот шығындары төленген мемелекеттік баж 772 (жеті жүз жетпіс екі) теңге өндірілсін.

Шешімге наразы жақтар оның көшірмесін алған соң 15 күн ішінде Жамбыл облыстық сотына Тұрар Рысқұлов аудандық соты арқылы шағым беруге немесе наразылық келтіруге ерікті.

Төрағалық етуші судья Б.Е.Бәкірбаев

Көшірмесі дұрыс

Судья Б.Е.Бәкірбаев

А Н Ы Қ Т А М А :

Шешім заңды күшіне “ “ қыркүйек 2015 жылы енді.

Шешімнің түпнұсқасы

№ 200746 бланкіде

жасалды.

Судья Б.Е.Бәкірбаев